OpenLLM-France/wikimedia huggingface dataset:
# Ctenomys goodfellowi

Ctenomys goodfellowi és una espècie de mamífer rosegador de la família dels ctenòmids. És endèmic del departament de Santa Cruz (sud-est de Bolívia). El seu hàbitat natural són els boscos secs chiquitanos. És una espècie en risc mínim, és a dir, no sembla que hi hagi cap amenaça significativa per a la seva supervivència.
Aquest tàxon fou anomenat en honor de l'ornitòleg i explorador britànic Walter Goodfellow.

## Referències

* ↑ Dunnum, J.; Bernal, N. Ctenomys goodfellowi. UICN 2008. Llista Vermella d'espècies amenaçades de la UICN, edició 2008, consultada el 31 gener 2015.
* ↑ Beolens, B.; Watkins, M.; Grayson, M. The Eponym Dictionary of Mammals (en anglès). Johns Hopkins University Press, 2009, p. 158. ISBN 978-0801893049.
# Ctenomys lami

Ctenomys lami és una espècie de mamífer rosegador de la família dels ctenòmids. És endèmic de Rio Grande do Sul, al sud del Brasil. Se sap molt poca cosa sobre el seu hàbitat i la seva història natural. Està amenaçat per la urbanització i el desenvolupament de l'agricultura, especialment d'arròs i soja.
El seu nom específic, lami, es refereix a una platja del riu Guaíba, a prop de Porto Alegre, on es troba la localitat tipus de C. lami.

## Referències

* ↑ Bidau, C.; Lessa, E.; Ojeda, R. Ctenomys lami. UICN 2008. Llista Vermella d'espècies amenaçades de la UICN, edició 2008, consultada el 2 febrer 2015.
* ↑ Freitas, T. R. O «Tuco-tucos (Rodentia, Octodontidae) in Southern Brazil: Ctenomys lami spec. nov. Separated from C. minutus Nehring 1887» (en anglès). Studies on Neotropical Fauna and Environment, 36, 1, 2001, pàg. 1-8. DOI: http://dx.doi.org/10.1076/snfe.36.1.1.8882.
# Daniel Alejandro Lembo Betancour

Alejandro Lembo (Montevideo, 15 de febrer de 1978) és un futbolista uruguaià, que ocupa la posició de defensa.
Va començar a destacar al Bellavista. L'any 2000 dona el salt a Europa per jugar amb la Parma FC, però no juga cap partit. Retorna al seu país per militar a Nacional Montevideo. Al club capitalí disputa més de cent partits en dos anys.
L'estiu del 2003 va retornar al continent europeu, ara al Real Betis. És titular la 03/04, però durant les tres següents temporades va ser suplent, en part a causa de les lesions. Amb el Betis va guanyar la Copa del Rei del 2005. Va tornar al seu país per tercer cop per jugar al Danubio, però l'any següent va recalar a l'Aris grec. El 2009 es va incorporar una altra vegada a la competició uruguaiana.
Lembo ha estat 38 cops internacional amb l'Uruguai i va marcar dos gols. Amb el combinat del seu país va participar-hi al Mundial del 2002, així com a la Copa Amèrica de 1999.

## Referències

* 1 2 «Alejandro Lembo - AUF». [Consulta: 20 març 2022].
* 1 2 «Alejandro Lembo - Perfil del jugador» (en castellà). [Consulta: 20 març 2022].
# Daniel Alomía Robles

Daniel Alomía Robles (Huánuco, 1871 - Chosica, Lima, 1942) fou un cantautor peruà, destacat com un dels millors compositors d'aquest país.
Fill de Marcial Alomía i de Micaela Robles. Apassionat pel folklore de la seva propia raça índia, es dedicà amb entusiasme a la recopilació de cançon indígenes del Perú i Bolívia. Viatger constant, va recórrer llogarets, pobles i ciutats a la recerca de noves melodies i ritmes de diversos temps. Així arribà a recopilar una obra imprescindible per al coneixement d'aquest folklore, compost per més de 650 melodies pertanyents a l'època colonial i dels inques. Aquest material li servi infinitat de vegades de base per a les seves pròpies composicions musicals, com el poema simfònic El resurgimiento de los Andes, o com la suite orquestra El Condor pasa, així com diverses harmonitzacions de cançons.

## Bibliografia

* Edita SARPE, Gran Enciclopèdia de la Música Clàsica, vol. IV, pàg. 1222. (ISBN 84-7291-226-4)

## Enllaços externs

* http://www.youtube.com/watch?v=BK8IjaoZ_7g
* http://www.youtube.com/watch?v=-Jas0sv1T94
* El Cóndor Pasa - piano - Ward De Vleeschhouwer.
# Devi (hinduisme)

Devi (en devanagari देवी, dēvī) és un mot sànscrit que significa deessa, utilitzat sobretot en l'àmbit de l'hinduisme. El mot designa la forma principal de cada deessa hindú, però segons la tradició xacta, devi és sinònim de Xacti, l'Ésser Suprem. Escrit en majúscula, Devi, es refereix a la deessa mare de l'hinduisme. Etimològicament prové del sànscrit i la trobem en la literatura vèdica al voltant del III mil·lenni aC. L'indòleg Monier-Williams traduí el mot per «Éssers celestials, divins, terrestres d'alta excel·lència, exaltats, brillants». Pel xactisme, les devi són l'aspecte femení de la divinitat o contrapès dels deva sense el qual l'aspecte masculí, que representa la consciència o el discerniment, resta impotent i sense efecte. En la tradició smartha, Devi és una de les cinc formes primàries de Déu. En altres tradicions hindús, com el xivaisme i el vixnuisme, les devi encarnen l'energia activa i el poder de les deïtats masculines, com ara Vixnu o Xiva. L'adoració de les deesses forma part integral de l'hinduisme. El culte a devi el trobem molt aviat en la cultura índia; està documentat en la cultura de la vall de l'Indus. Deesses com Lakshmi, Pàrvati, Durga, Saraswati, Sita, Radha i Kali són algunes de les formes que adopta Devi i que han continuat sent venerades fins als nostres dies.

## Referències

* ↑ Hawley, John Stratton; Wulff, Donna Marie. Devī : goddesses of India (en anglès). 1st Indian ed. Delhi: Motilal Banarsidass Publishers, 1998. ISBN 81-208-1491-6.
* ↑ Klostermaier, Klaus K. A survey of Hinduism. 3a edició. Albany: State University of New York Press, 2007. ISBN 978-1-4356-1670-7.
* ↑ Bhattacharji, Sukumari. Legends of Devi. Hyderabad: Disha Books, 1998. ISBN 81-250-1438-1.
* ↑ Kinsley, David R. Hindu goddesses : visions of the divine feminine in the Hindu religious tradition. 1st pbk. print. Berkeley: University of California Press, 1988. ISBN 978-0-520-90883-3.

## Enllaços externs

* «Devi (hinduisme)». Gran Enciclopèdia Catalana. Barcelona: Grup Enciclopèdia Catalana.
# Daniel Schlumberger

Daniel Schlumberger (19 de desembre de 1904, Mulhouse - 20 d'octubre de 1972, Princeton), va ser un arqueòleg francès i professor d'arqueologia del Pròxim Orient a la Universitat d'Estrasburg i més tard a la Universitat de Princeton.

## Biografia

Després de ser mobilitzat per lluitar a la Segona Guerra Mundial el 1939 i posteriorment allistat en les files de França Lliure, va començar a dirigir la Delegació Arqueològica Francesa a l'Afganistan (DAFA). Al 1945 va arribar a Beirut, on va dirigir diferents projectes d'estudi i excavacions a la zona de l'Àsia central. Es va centrar especialment en els jaciments de Bactriana, Basar Lashkari i Surkh Kotal, amb destacades descobertes de l'antic imperi Kuixan i l'excavació d'Alexandria d'Oxiana.
També va dirigir projectes al nord de l'actual Síria per al Departament d'Antiguitats de Síria i el Líban al abril de 1924. L'any 1958 va ser admès en la societat científica Académie des inscriptions et belles-lettres. Després de vint anys treballant en jaciments de l'Afganistan, el 1965 va deixar el càrrec en la DAFA. El 1967 va substituir Henri Seyrig com a director de l'Institut Francès de Beirut.
Schlumberger va morir el 20 d'octubre als Estats Units, quan realitzava uns estudis a Princeton. Les seves obres escrites s'inclouen a títol pòstum la publicació The Cambridge History of Iran (1983).

## Referències

* ↑ Institut Frances del Pròxim Orient. «Daniel Schlumberger» (en francès). [Consulta: 26 març 2017].
* ↑ Fussman, Gérard. «XVI. Daniel Schlumberger (1904-1972)» (en francès). [Consulta: 26 març 2017].
# Curtosi

En la teoria de la probabilitat i estadística, la curtosi, del grec: κυρτός, kirtós; (corba) convexa, és la mesura de la forma i el grau d'apuntament d'una distribució de probabilitat. En altres paraules, la curtosi mesura si la distribució és apuntada o és aplanada posant el focus en la forma de les cues laterals. Per una mateixa variància, com més alta sigui la curtosi d'una distribució significarà que una part més gran dels successos s'esdevenen prop la mitjana i a les cues (cues més gruixudes).
La curtosi és el quart moment estandarditzat, definit com:
    Kurt⁡[X]=E⁡[(X−μ/σ)$^4$]{\textstyle \operatorname {Kurt} [X]=\operatorname {E} \left[\left({\frac {X-\mu }{\sigma }}\right)^{4}\right]}
on μ és la mitjana i σ és la desviació estàndard.
Sovint es fa servir, en comptes de la curtosi, l'excés de curtosi, que és la diferència entre la curtosi d'una distribució i la de la distribució normal, que és 3. En alguns contextos s'anomena curtosi l'excés de curtosi, cosa que pot portar a situacions ambigües.
Un distribució amb coeficient de curtosi al voltant del de la normal (excés de curtosi proper a 0) s'anomena mesocúrtica; una amb un excés de curtosi negatiu indica un pic baix i unes cues amples que aviat s'aprimen als costats, s'anomena platicúrtica; una amb excés de curtosi positiu indica un apuntament del pic i unes cues llargues i gruixudes i s'anomena leptocúrtica.
En finances s'utilitza com a indicador de la volatilitat que presenta la cotització d'un valor financer.

## Excés de curtosi en distribucions ben conegudes

En aquest exemple, comparem diverses distribucions ben conegudes de diferents famílies paramètriques. Totes les densitats considerades aquí són unimodals i simètriques, amb una mitjana i l'asimetria de zero.
* D: distribució de Laplace, corba vermella, excés de curtosi = 3
* S: distribució secant hiperbòlica, corba taronja, excés de curtosi = 2
* L: distribució logística, corba verda, excés de curtosi = 1.2
* N: distribució normal, corba negra, excés de curtosi = 0
* C: distribució cosinus elevada, corba cian, excés de curtosi = -0.593762.
* W: distribució en semicercle de Wigner, corba blava, excés de curtosi = -1
* U: distribució uniforme, corba magenta, excés de curtosi = -1,2.

## Referències

* ↑ «kurtosis | statistics | Britannica» (en anglès). [Consulta: 25 gener 2022].
* ↑ «Kurtosis Definition - What is Kurtosis?», 21-10-2011. Arxivat de l'original el 2011-10-21. [Consulta: 10 març 2022].
* ↑ Aroca, Josep M. «Estadística. Notes de classe.». UPC.
* ↑ Kurtosis. MathWorld (anglès)
* ↑ Kurtosis Excess. MathWorld (anglès)
* ↑ «Excess coefficient - Encyclopedia of Mathematics». [Consulta: 2 febrer 2022].
# Daniel van Dijk

Daniel "Daan" van Dijk (La Haia, 10 de maig de 1907 - La Haia, 22 de novembre de 1986) va ser un ciclista neerlandès que es dedicà a la pista i que va prendre part en els Jocs Olímpics d'Amsterdam de 1928, en què guanyà la medalla d'or en la prova de tàndem, fent parella amb Bernard Leene.

## Palmarès

* 1925
** Campió dels Països Baixos de 50 km amateur
* 1928
** Medalla d'or als Jocs Olímpics d'Amsterdam en tàndem

## Referències

* ↑ «Olympedia – Daan van Dijk». [Consulta: 13 setembre 2023].
# Districte de Bad Tölz-Wolfratshausen

El districte de Bad Tölz-Wolfratshausen, en alemany Landkreis Bad Tölz-Wolfratshausen, és un districte rural (Landkreis), una divisió administrativa d'Alemanya, situat al sud de la regió administrativa de l'Alta Baviera a l'estat federat de l'Estat Lliure de Baviera (Freistaat Bayern). Limita al nord amb el districte de Múnic, a l'est amb el districte de Miesbach, al sud amb l'estat austríac del Tirol (districte de Schwaz) i a l'oest amb els districtes de Garmisch-Partenkirchen i Weilheim-Schongau i Starnberg.

## Geografia

El districte de Bad Tölz-Wolfratshausen és un dels districtes alpins de Baviera que fan de frontera amb Austria. La vall superior del riu Isar separa els Alps bàvars de les muntanyes de Karwendel, una serralada alpina calcària principalment ubicada dins d'Austria i a la qual es troba el cim més important del districte, el Schafreuter de 2102 metres d'altura.
El riu Isar arriba al districte pel sud-oest, procedent del districte de Garmisch-Partenkirchen, i continua cap al nord passant per dues de les ciutats més importants, Bad Tölz i Geretsried, el seu afluent més important és el riu Loisach que passa per l'altra ciutat, Wolfratshausen, abans de confluir amb l'Isar. A les terres del sud de la zona alpina hi ha diferents llacs de muntanya com el Walchen de 16 km² de superfície, el Kochel de 6 km² i el Sylvenstein, un embassament al curs del riu Isar. El límit nord-oest del districte es troba al llac Starnberg.

## Poblacions

(Població a 30 de setembre del 2006)
* Bad Tölz (17.637)
* Bad Heilbrunn (3.712)
* Benediktbeuern (3.462)
* Bichl (2.073)
* Dietramszell (5.259)
* Egling (5.234)
* Eurasburg (4.262)
* Gaißach (3.010)
* Geretsried (23.335)
* Greiling (1.376)
* Icking (3.599)
* Jachenau (876)
* Kochel am See (4.159)
* Königsdorf (2.912)
* Lenggries (9.547)
* Münsing (4.166)
* Reichersbeuern (2.219)
* Sachsenkam (1.238)
* Schlehdorf (1.216)
* Wackersberg (3.581)
* Wolfratshausen (17.410)

## Història

El territori que avui dia forma part del districte de Bad Tölz-Wolfratshausen és un component històric de Baviera sota diferents organitzacions administratives. El 1939 es van configurar els districtes de Bad Tölz i Wolfratshausen. El 1972, en el marc de la rerforma territorial que es va dur a terme a Baviera, es va produir la unió del districte de Bad Tölz i la major part del districte de Wolfratshausen per formar el nou districte de Bad Tölz. Alguns municipis de l'antic districte de Wolfratshausen es van incorporar als districtes de Múnic, Starnberg i Miesbach. El primer de maig del 1973 el districte va rebre la seva denominació actual.

## Escut

L'escut del districte mostra:
* un lleó, símbol del comtat medieval de Wolfratshausen
* els símbols blau i blanc de Baviera
* el bàcul, símbol de l'abadia de Benediktbeuern
# Danny, campió del món

Danny, campió del món (títol original: Danny, the Champion of the World) és una pel·lícula britànica de Gavin Millar estrenada l'any 1989. Ha estat doblada al català.

## Argument

Danny Smith té deu anys. Viu sol amb el seu pare, William, en el comtat de Buckingham on aquest té un petit i antic taller. Tan aviat com surt de l'escola, Danny, ja un bon mecànic, dona un cop de mà al taller. En aquest plàcid camp anglès, el pare i el fill viuen en una antiga caravana, i són feliços. Però un dia, arriba Victor Hazel. Aquest propietari d'un castell, vingut de no se sap on, vol comprar tot el comtat. Inclòs el taller de William Smith. Pel seu rebuig, aquest últim es converteix en un enemic jurat de Hazel. El castellà li posa una trampa en el bosc esperant que el mecànic hi caurà quan practiqui la caça furtiva. Una nit, Danny es desperta i comprova l'absència del seu pare. Marxa a la seva cerca, el troba i l'allibera de la trampa.

## Repartiment

* Jeremy Irons: William Smith
* Samuel Anirem: Danny Smith
* Robbie Coltrane: Victor Hazel
* Jimmy Nail: Rabbets
* William Armstrong: Springer
* Cyril Cusack: Dr. Spencer
* Lionel Jeffries: Mr Snoddy
* Andrew MacLachlan: Duke
* Jonathan Adams: Sergent Samways
* Phil Nice: el carter

## Referències

* ↑ «Danny, campió del món». esadir.cat.
* ↑ «Roald Dahl's Danny, the Champion of the World». The New York Times.
# Danny Carvajal

Danny Carvajal (8 de gener de 1989) és un futbolista professional de Costa Rica que juga com a porter.

## Selecció de Costa Rica

Va debutar amb la selecció de Costa Rica el 2017. Va disputar 3 partits amb la selecció de Costa Rica.

## Estadístiques

Selecció de Costa Rica :
| Anys | Partits | Gols |
| 2017 | 3 | 0 |
| Total | 3 | 0 |

## Referències

* ↑ Danny Carvajal a National-Football-Teams.com (anglès)

## Enllaços externs

* Danny Carvajal a BDFutbol
* Danny Carvajal a National-Football-Teams.com (anglès)
* Danny Carvajal, Fitxa a Soccerway
* J.League Data Site (japonès)
# Cuscús roig-i-negre

El cuscús roig-i-negre (Spilocuscus rufoniger) és una espècie de marsupial de la família dels falangèrids. Viu a Sulawesi i illes properes d'Indonèsia. El seu hàbitat natural són els boscos secs subtropicals o tropicals. Està amenaçat per la pèrdua d'hàbitat.

## Referències

* ↑ Groves, Colin. Wilson, D. E.; Reeder, D. M. (editors). Mammal Species of the World (en anglès). 3a edició. Johns Hopkins University Press, 2005, pàg. 48-49. ISBN 0-801-88221-4. (anglès)
* ↑ Leary, T.; Singadan, R.; Menzies, J.; Helgen, K.; Allison, A.; James, R.; Flannery, T.; Aplin, K.; Dickman, C.; Salas, L. Spilocuscus rufoniger. UICN 2008. Llista Vermella d'espècies amenaçades de la UICN, edició 2008, consultada el 28 desembre 2008.
Espècies vivents de diprotodonts :
Regne Animalia · Embrancament Chordata · Classe Mammalia · Infraclasse Metatheria :
Subordre Vombatiformes :
Subordre Phalangeriformes (continua més avall) :
Subordre Phalangeriformes (continua més amunt) :
Subordre Macropodiformes (continua més avall) :
Subordre Macropodiformes (continua més amunt) :
# Defensa (futbol)

El defensa o defensor, en futbol, és la persona que juga entre la porteria pròpia i el centre del camp, segons les formacions tàctiques d'aquest esport.

## Tipus de defensa
### Laterals

Els laterals són jugadors que defensen les bandes, situant-se entre la porteria i els jugadors contraris.

### Centrals

Els centrals són jugadors que defensen la zona central de la defensa, actuant com a última línia abans del porter. Solen ser jugadors de gran potència aèria i força.

### Lliures

La posició de lliure, un últim home lliure entre la línia de defensa i el porter fou popularitzada per Franz Beckenbauer en la dècada de 1970. La seva funció és d'actuar com a tercer central en les situacions de defensa i de pujar a l'atac incorporant-se com a migcampista i amenaçant amb xut llunyans o arribades des de la segona línia.

### Carrilers

Defensen les bandes com els laterals, però una mica més avançats. Cobrint alhora el centre del camp i la defensa.

## Vegeu també

* Porter
* Centrecampista
* Davanter
* Catenaccio

## Referències

* ↑ Zeeb, Gerhard. Manual de entrenamiento de fútbol. Editorial Paidotribo, 2006, p.13-14. ISBN 848019135X.
* 1 2 3 «Football» (en anglès), Expert Football. Arxivat de l'original el 2012-11-23. [Consulta: 21 juny 2008].
* ↑ «terme» (en castellà), Diccionari Normatiu Valencià. [Consulta: 22 agost 2019].
Viccionari
# Direcció General de Drets dels Animals

La Direcció General de Drets dels Animals (DGDA) és l'òrgan directiu de la Subsecretaria del Ministeri de Drets Socials i Agenda 2030 que assumeix les polítiques del Govern d'Espanya en relació amb els drets dels animals i el seu benestar, sense perjudici de les competències atribuïdes a altres departaments, com el Ministeri de Cultura i Esport, que posseeix les funcions relatives a la tauromàquia i altres activitats taurines.

## Funcions

D'acord amb el Reial Decret 452/2020, són funcions d'aquesta direcció general:
* La formulació de les polítiques del Departament en matèria de protecció dels drets dels animals.
* L'impuls de totes les mesures necessàries per incloure la protecció dels drets dels animals en l'ordenament jurídic actual.
* El desenvolupament de les mesures de difusió necessàries perquè la societat conegui i respecti els drets dels animals i la seva protecció.
* La coordinació tant amb les comunitats autònomes i entitats locals, la Fiscalia General de l'Estat, lesadministracions públiques i la resta d'ens del sector públic estatal, com amb els agents socials perquè es reconeguin i es respectin els drets dels animals i la seva protecció.
* La cooperació amb les restants entitats públiques i privades, nacionals i internacionals, en matèria de drets dels animals i la seva protecció, sense perjudici de les funcions de direcció i coordinació de la Sotssecretaria del Departament en l'àmbit de la cooperació internacional.

## Titulars de l'òrgan

* Sergio Antonio García Torres (2020-actualitat).

## Referències

* ↑ «La tauromaquia seguirá dependiendo de Cultura pese a que Iglesias tiene competencias en bienestar animal». www.publico.es. [Consulta: 12 març 2020].
* ↑ «Real Decreto 452/2020, de 10 de marzo, por el que se desarrolla la estructura orgánica básica del Ministerio de Derechos Sociales y Agenda 2030, y se modifica el Real Decreto 139/2020, de 28 de enero, por el que se establece la estructura orgánica básica de los departamentos ministeriales.». boe.es. [Consulta: 12 març 2020].
* ↑ «Real Decreto 206/2020, de 29 de enero, por el que se nombra Director General de Derechos de los Animales a don Sergio Antonio García Torres.». boe.es. [Consulta: 12 març 2020].
# Districte d'Aarau

El districte d'Aarau és un districte de Suïssa, al cantó d'Argòvia que engloba la ciutat d'Aarau al sud del Massís del Jura. El cap del districte és Aarau, té 13 municipis, una superfície de 104,47 km² i 67 105 habitants (cens de 2006).

## Municipis

| Nom de la commune | Habitants (31.12.2009) | Superficie en km² |
| Aarau | 16.040 | 12,34 |
| Biberstein | 1.368 | 4,10 |
| Buchs | 6.677 | 5,36 |
| Densbüren | 733 | 12,52 |
| Erlinsbach | 3.522 | 9,87 |
| Gränichen | 6.496 | 17,21 |
| Hirschthal | 1.421 | 3,53 |
| Küttigen | 5.443 | 11,89 |
| Muhen | 3.514 | 7,03 |
| Oberentfelden | 7.220 | 7,16 |
| Suhr | 9.512 | 10,59 |
| Unterentfelden | 3.899 | 2,87 |

## Vegeu també

* Districtes del Cantó d'Argòvia
# Divisió de Moradabad

La divisió de Moradabad és una entitat administrativa de l'estat d'Uttar Pradesh, a l'Índia, amb capital a Moradabad. Antigament fou part de la divisió de Bareilly. El 2005 la divisió estava formada per quatre districtes:
* Districte de Moradabad
* Districte de Bijnor
* Districte de Rampur
* Districte de Jyotiba Rao Phule Nagar
# Desnaturalització industrial

La desnaturalització industrial és un procés que converteix un aliment, que normalment és apte pel consum humà al qual s'hi han afegit diversos components perquè perdi la seva naturalesa d'apte pel consum humà i resti només apte per a usos industrials o usos no relacionats amb l'alimentació en general. La desnaturalització bioquímica o desnaturalització de les proteïnes és un concepte diferent. En el cas de l'alcohol, la legislació de diversos països fa que l'alcohol desnaturalitzat estigui exempt de la important càrrega d'impostos que normalment el graven i es pugui utilitzar de manera més econòmica a la indústria. En el cas de l'oli de lli desnaturalitzat es fa servir per a usos diferents del consum humà, pintures, acabat de mobles, d'instruments musicals de fusta, etc.
Els productes que es fan servir per a desnaturalitzar un aliment són principalment agents que li confereixen amargor, picantor o un aroma desagradable. Per exemple el producte químic denatonium que és el que proporciona el grau més alt d'amargor que es conegui s'afegeix a diversos productes que es vulguin desnaturalitzar a la vegada que sigui un repel·lent pel consum de boca.
El principal producte que es desnaturalitza és l'alcohol etílic, anomenat aleshores alcohol desnaturalitzat que s'ha fet tòxic (afegint per exemple clorur de benzalconi, metanol, benzè o acetaldehid) i que de vegades, per raons de seguretat es tenyeix per exemple de color blau.
En el cas de l'oli, a Espanya al principi de la dècada de 1980, unes partides d'oli de colza desnaturalitzat es van intentar, sense aconseguir-ho, tornar al seu estadi original, de manera il·legal i posar-les a la venda per consum humà. Sembla que això va provocar l'anomenada síndrome de l'oli tòxic.

## Referències

* ↑ «Denatured Alcohol vs. Linseed Oil | DoItYourself.com» (en anglès). doityourself. Arxivat de l'original el 2017-12-31 [Consulta: 30 desembre 2017].

## Vegeu també

* Denatoni
# Districte de Volnovakha

El districte de Volnovakha (en rus Волновахский район, en ucraïnès Волноваський район) és un raion en d'Ucraïna a l'óblast de Donetsk.
Comprèn una superfície de 2000 km². La capital és la ciutat de Volnovakha. Segons estimació 2010 tenia una població total de 92.600 habitants. El codi KOATUU és 1421500000. El codi postal 85700 i el prefix telefònic +380 6244.

## Referències

* Oficina d'estadístiques d'Ucraïna. (en ucraïnès)

## Enllaços externs

* Lloc web oficial